იოჰან ერნსტ ფაბრი
იოჰან ერნსტ ფაბრი (გერმ. Johann Ernst Fabri; დ. 16 ივლისი, 1755 — გ. 30 მაისი, 1825) — გერმანელი გეოგრაფი და სტატისტიკოსი. იოჰან ფაბრი დაიბადა სილეზიაში. 1776 წელს დაიწყო ჰალეს უნივერსიტეტში თეოლოგიის შესწავლა, თუმცა მოგვიანებით მის ინტერესთა სფეროში მოექცა გეოგრაფია და ისტორია. შემდგომ იგი მუშაობდა პრივატ-დოცენტად გეტინგენის უნივერსიტეტში, სადაც იმყოფებოდა ცნობილი მეცნიერების გავლენის ქვეშ, რომელთა შორის იყვნენ იოჰან კრისტოფ გატერერი, ავგუსტ ლუდვიგ შლეცერი, იოჰან ფრიდრიხ ბლუმენბახი. 1786 წელს გადავიდა იენაში, როგორც გეოგრაფიისა და სტატისტიკის ადიუნქტ-პროფესორი, ხოლო 1794 წელს გახდა ერლანგენის უნივერსიტეტის პროფესორი. დიდი ხნის განმავლობაში ფაბრი ლექციების კითხვისას არ იღებდა ანაზღაურებას, მხოლოდ 1815 წლიდან დაენიშნა მას ფიქსირებული ხელფასი.